— Безумоўна, усе падставы былі сыну спецыялістаў сельскай гаспадаркі парадаваць іх такім выбарам. Умею трымаць у руках сякеру і рыдлёўку. Рос у сям’і інтэлігентаў, якія мелі сваю невялікую гаспадарку. Не цураўся гаспадарчых спраў, але захаплялі заняткі матэматыкай. Перад заканчэннем школы прыйшло запрашэнне паступаць у прэстыжны Маскоўскі фізіка-тэхнічны інстытут. Бацькі вырашылі, што Масква надта далёка, і мяне адправілі на падрыхтоўчае аддзяленне Гродзенскага дзяржаўнага педінстытута, дзе адчуў, што магу разлічваць на большае, і абраў матэматычны факультэт БДУ. Без асаблівай напругі вытрымаў уступныя экзамены і стаў студэнтам. З інтэрнатам было цяжкавата, і першы год навучання жыў у бацькавага брата.